
GALAR-GAN 


AM 


| eunnurn “ 
GREW Y SCHOONER MARGARET," 
O Aberystwyth, 
Y rhai a gollasant eu bywydau yn ystorm y 19fed o fis 
Hydref, 1854, yn Bay Abergwaun: 
SEF, 
WILLIAM ARTER, o'r Borth, Capten 
JOHN HUGHES, o'r un lle, Mafe 


DAVID ARTER, o Aberystwyth, 
WILLIAM ARTER, o'r un lle, | Dwylaw. 


YN NGHYDAG 


Amryw eraill a gollasant eu bywydau yn yr 
un dymhestl. 


Ar y dôn a elwir “ Diniweidrwydd.” 

1 TRwM yw'r newydd, tra mawr niwed, 
Sydd i'w glywed yma 'n glir, 
Angeu creulon, gelyn dynion, 
Sy'n tori i lawr ar fôr a thir: 

Un mil wyth cant, pum deg a phedair, 
O oedran cywir Iesu cu, 

Pan ddaeth oddiar y moroedd mawrion 
Newyddion trymion atom ni. 


9 Trwy'r unrhyw ffordd ca'dd pawb eu geni, 
Hawdd yw profi ar bob bryd; 
Mae mil o ffyrdd gan angeu ingol 
I'n gyru i'r anfarwol fyd; 
Rhai gan goed, a rhai gan greigiau, 
A wneir yn ddarnau, moddau mân; 
Rhai mewn dyfroedd mawr yn boddi, 
A rhai yn llosgi yny tân. 


3 Y mae trigolion glanau moroedd 
Yn wylo yn lluoedd yn mhob lle; 
Am berthynasau a ffryndiau hawddgar, 
Mae galar trwm mewn llawer tre': 
Mae'n Aberystwyth anesmwythdêr 
Am aml lestr aeth i lawr; 
O rai o honynt safiai'r dynion, 
A'r lleill ga'dd fyn'd i'r eigion mawr, 


4 O Droghêdy yr hwyliodd Schooner, 

Uwch y dyfnder ar y dôn, 

A cheryg calch am Aberystwyth— 
Margaret ydoedd enw hon : 

William Arter oedd y Capten; 
Dau fab i'r perchen gyda hyn, 

A'r Mate; fe ga'dd y pedwar yna 
Ddyoddef gwasgfa, dalfa dyn. 


5 Caent ddechreu 'u mordaith yn llwyddianus, 
. A chysurus ar y dôn, 
Gan feddwl cyrhaedd Aberystwyth, 
Lle perthynai'r llest? hon; 
Ond yn groes i'w holl obeithion, 
v Daeth ystorm greulon arnynt hwy ; 
Er maint yw'r galar sydd am danynt, 
Yn fyw ni welir 'mo 'nynt mwy. 


| 

6 Fe godai heb gelu awel galed, 
Mis Hydref, y deunawfed dydd, 
O opledd-ddwyrain chwythai 'n greulon, 
Nes oeddynt oll â'u bronau 'n brudd: 
Y môr yn codi i ryw uchelder, 
Nes claddu y llestr weithiau'n glir, 
A'r morwyr oedd hêb un ymwared ; 


O dyma galed, galed gur! 


ToYto? a ê 
A. iw Ma br i $ ag M——- 
ì * 

7 'Doedd yno neb i'w cynorthwyo, 

Er iddynt wylo'n wael eu gwedd; 

Y môr â'i donau mawr yn berwi, 
A'r angeu glâs yn 'nelu ei glêdd. 

A'r Schooner Margaret suddai ar unwaith, 
Gerllaw i Drefdraeth aeth i lawr, 

A'r pedwar dyn mewn gwir brysurdeb 
Ga'dd fyn'd i'r tragwyddoldeb mawr! 


8 Einioes dyn sy'n ansertenol 
Ar y tir ac ar y môr; 
Dylem oll weddio beunydd 
Yn daer wrth orsedd Arglwydd Iôr, 
Am iddo'n gwneyd yn buraidd barod, 
Pawb yn hynod drosto ei hun; 
Can's yn yr awr nad ym yn gwybod 
Y mae'n dyfod Mab y dyn. 


9 Y gwragedd gweddwon sydd yn wylo 

Am eu gwyr yn wael eu gwedd; 

Plant amddifaid ddwedant hefyd, 
“Ein tadau aeth i'r dyfrllyd fedd !” 

A thadau a mamau yn wael eu cwynion, 
Am eu meibion y maent hwy, 

Sydd wedi dyoddef angeu caled ; 
Yn fyw ni chant eu gweled mwy. 


10 Yn Aberystwyth mae galaru, 
A'r Borth, Llanrhystid, a Llannon : 
Y mae ugeiniau yn wylo'r dagrau 
Waith saethau'r angeu ar y don: 
Yn Aberaeron â'r Ceinewydd, 
Llangranog, Aberporth yn wir, 
Abergwaun, ac Aberteifi, 
A Threídraeth sydd mewn clledi clir. 


11 Y Oueen of Trumps o Aberystwyth 

Yn ddarnau'r aeth, ond safiai'r crew ; 

Ar ddarnau o'r llong, trwy fawr galedi, 
Fe ddaeth y tri i fyny 'n fyw; 

Duw roddodd iddynt waredigaeth, 
Fel o safn marwolaeth drist; 

Boed iddynt guro am drugaredd, 
Yn daer wrth orsedd Iesu Grist. 


12 A'r Capten Henry Jenhins hawddgar, 
Angeu 'n gynnar ddaeth i'w gwrdd; 
Moryn mawr a ddarfu godi, 
Nes ei daflu dros y bwrdd! 

Mae'r weddw a'r amddifaid mwynaidd 
Yn wylo yn waelaidd nos a dydd, 
Waith colli tad a phriod anwyl, 
Y maent yn awr mewn profiad prudd. 


18 Mae hanes hefyd i fod Schooner 

Wedi colli o Lannon, 

Gerllaw i Lerpwl, fel y d'wedant, 
Vigilant oedd enw hon; 

A'r crew oedd arni wedi boddi 
Trist:yw mynegi hyn yn awr; 

D'wedir i fod gwraïg y Capten , 
Yno yn y ddamwain fawr. 


l4 Er iddynt golli eu bywydau, 

Mewn oer foddau hyn a fu, 

Gobeithio eu bod hwy heddyw 'n nghwm'ni 
Yr Oen fu farw ar Galfari: 

Boed i'w preth'nasau a'u ffryndiau hawddgar 
Roi heibio eu galar hyn o bryd, 

A cheisio heddwch Iesu grasol 
Cyn myned î'r anfarwol fyd, 


15 Fe ddylem ninau bawb trwy'r gwledydd 

Weddio ar yr Arglwydd lôr 

Na chlywon byth am fath ddamweiniau 
Ar y tir nac ar y môr: 

Ond ceisiwn fod yn buraidd barod 
I gyfarfod Crist ein pen, 

I ganu iddo mewn gogoniant, 
Felus foliant byth. Amen. 


D. JONES, Llanybydder. 


D. Jenkins, Argraffydd, Aberystwyth. 





